Džakart

**Džakart** (indonez. i jav. *Jakarta*, indonezine virkand [dʒaˈkarta]; edel 1527. vot — **Sunda Kelapa**, edel 1619. vot — **Džajakart**, edel 1942. vot — **Batavii**) om eriline pälidnalaine ümbrik (), Indonezijan pälidn da sen kaikiš suremb lidn. Vn 2024 elokule valdkundan pälidnan sirdandan zavodind planiruihe udhe Nusantar-lidnha Kalimantan-saren päivnouzmaižel randpolel, sen ezmäine pordaz om sauvomas vspäi 2021.

## Geografijan andmused

Lidn sijadase valdkundan suvipäivlaskmas, Jav-saren lodehližel randištol, kus Čilivung-jogi (Kali Besar-jogi) lankteb Javanmerhe, kahesa metrad ü.m.t. keskmäižel korktusel.

Klimat om ekvatorialine, tropine mussonine. Voden keskmäine lämuz om +28,2 C°, kuidme +27,3..+28,8 C°. Ekstremumad oma +18,9 C° (sügüz'ku) i +37,9 C° (reduku). Paneb sadegid 1933 mm vodes, enamba vilukus (373 mm) i uhokus (381 mm), vähemba kezakus-sügüz'kus (52..80 mm kus). Kun keskmäine relätivine nepsuz vajehtase 75..85 % röunoiš voden aigan. Meriveden lämuz om +28..+30 C° vodes läbi.

## Tobmuz

Džakart jagase videks lidnrajonaks ühtenke ümbrikonke. Pälidnalaižen ümbrikon pämez' nimitase gubernatoraks.

Edeline lidnan pämez' (gubernator) om Anis Basvedan (reduku 2017 — reduku 2022, *Anies Baswedan*).

## Eläjad
Vl 2011 kaik 10,187,595 ristitud elihe lidnas. Vn 2010 Indonezijan rahvahanlugemižen mödhe läz 28 mln ristituid elihe lidnaglomeracijas 6392 km² pindal.

Eläjiden religiozine mülükund: 85,5 % oma islaman polenpidajad, 5,2 % — protestantad, 4,8 % — katolikad, 3,5 % — buddistad, 1,0 % — induistad.

## Transport
Avtobusad, kiruhavtobusad, ezilidnelektrojonused da taksid oma kundaližeks transportaks lidnas i sen aglomeracijas. Metropolitenan ezmäine jono radab vspäi 2019 (13 stancijad), monorel's da metron kahtenz' jono oma sauvomas vspäi 2013. Kaikiš znamasižemb valdkundas *Tandžungpriok*-konteinerport sijadase 13 km pohjoižhe lidnaspäi. Lidn om avto-, raud-, il'm- da meriteiden tarbhaine keskuz.

Rahvahidenkeskeine civiline *Sukarno-Hatta*-lendimport (*CGK / WIII*, ) om saudud päivlaskmaižes Tangerang-ezilidnas kaks'kümnes kilometras lodeheze Džakartan keskuzpalaspäi. Matknikoiden vozne valu om 60 mln (2013). Tehtas passažorreisid Suvipäivnouzmaižen Azijan maihe da Indonezijadme päpaloin, jügureisid kaiked mail'madme.

## Galerei

Building G Balai Kota DKI Jakarta.jpg|Lidnan tobmuden päsauvuz (2016)
Mesjid agung di lihat dari monas - panoramio.jpg|Istikläl'-mečet' («Ripmatomuden mečet'», sunnitine, om saudud vll 1961−1978), vn 2009 nägu. Se om kaikiš suremb islaman pühäpert' Suvipäivnouzmaižes Azijas
Central Jakarta.JPG|Lidnan keskuzpala vl 2005
Kompleks Thamrin Nine.jpg|*Thamrin Nine*-eländkompleks (*Autograph Tower* huralpäi i *Luminary Tower*) om valdkundan kaikiš korktemb vspäi 2022, 382 m kortte, vn 2023 nägu
Jakarta History Museum March 2015.JPG|Džakartan istorijan muzei (keväz'ku 2015)
Tanjung priok2.jpg|*Tandžungpriok*-meriport vl 2007


## Rahvahidenkeskeižed sidod
### Sebruzlidnad

*  Afinad, Grekanma
*  Bankok, Tailand
*  Berlin, Saksanma vs 1993 sulakun 22. päiväspäi
*  Džidd, Saudan Arabii vs 1979 keväz'kun 10. päiväspäi
*  Hanoi, Vjetnam
*  Islamabad, Pakistan vs 1984 redukun 25. päiväspäi
*  Kasablank, Marok vs 1991 semendkun 27. päiväspäi
*  Los Andželes, AÜV vs 1990 tal'vkun 28. päiväspäi
*  Pariž, Francii partnör-lidn vs 1995 sügüz'kun 8. päiväspäi
*  Pekin, Kitai vs 1992 elokun 4. päiväspäi
*  Phen'jan, Pohjoižkorei
*  Rotterdam, Alamad vs 1986 elokun 1. päiväspäi
*  Seul, Suvikorei vs 1984 heinkun 25. päiväspäi
*  Stambul, Turkanma


### Partnörregionad
*  Tokion prefektur, Japonii vs 1989 redukun 23. päiväspäi
*  Uz' Suviuel's-štat, Avstralii vs 1994 semendkun 30. päiväspäi

## Homaičendad


## Irdkosketused
* Džakart-pälidnan regionan oficialine portal (''jakarta.go.id'').